林德九國錄作冰玉寮來索賦因寄五字
作者：韓淲
朝代：宋

paragraphs: 仇池蘇仙語，發揮我孤山。
孤山有何佳，林逋廬其間。
風高氣化遠，庸販亦班班。
是榮人爵歟，百世不可攀。
沉冥愜幽性，道勝無戚顔。
至今西湖西，眇彌尚滄灣。
誰夫仕吳京，斂焉心肯閒。
吟諷彼一詩，靜視觸與蠻。
齋房如僧寮，熱客自塵寰。
出處貴君子，安時諒非艱。